送晁子西提刑赴召
作者：李流謙
朝代：宋

paragraphs: 君家如河出崑崙，橫貫中國浮乾坤。
鼎彜勳績爛星斗，編簡文字垂瑶琨。
到海喧豗勢愈壯，約束蛟蜃驅鼉黿。
略分涓流溉下土，草木蕃潤資其恩。
先生繡衣吹霜風，一道生齒關寢飧。
人家春園滿桃李，隨處秋社肥雞豚。
智效一官可能爾，尚於勝處非所論。
胸中人物自著眼，倀倀待相嗤彼昏。
古人過人本如此，事業自是爲根元。
我知先生在廊廟，定不碌碌爲澄渾。
頗恨未識元魯山，一紙藻藉無媒援。
只今相送九天去，風在下矣何軒軒。
青雲託附可無意，欲兒女語吐復吞。
浩歌一曲豁清思，援筆江海蛟龍奔。